ፈስቲቫልናን ረብሓኡን ኣብ ሃገርን ህዝብን፡

 ህዝቢ ኤርትራ ብተፈጥሩኡ ሓደ እዩ ከብሎ ዝኽእል ብዙሕ ረቛሒታት እኳ እንተሎ፡ እቲ ኣብ ግዜ ሰውራ ብኣብ ወጻኢ ዝነብሩ ውዱባት ኤርትራውያን ዝጀመረ ፈስትቫል ኤርትራ፡ ንዝነበረና ሓድነት ዓቢ ድርዒ ዝወሰኸ ፈስቲቫልዩ። ሓድነት ህዝብና ንሓደ ዓላማ ዘንጸባረቐ፡ በወዳድብኡን ኣበርክቱኡ ንሰውራና ንዓለም ዘደነቐ፡ ኣብ ብዙሕ መድረኻት ንተጻብኦታት በዲሁ ዓከል ተንኮላት ኣቃሊዑ ዝበናጠሰ ቀጻልነቱ እናዓበየ ክኸይድ ዝገበረ ፈስቲቫል፡ እንሆ ብዘይ ምቁራጽ ካብ ቦሎኛ ናብ መላኣ ዓለም ኤርትራውያን ዝነብሩለን ሃገራት ተዘርጊሑ ዓመት መጸት ብዘደንቕ ኣሰናድኦ ክበዓል ይርኤ፡፡

 ፈስቲቫላትና ንብዙሓት ረቛሒታት ዘማልእ ማለት፡ ባህላዊ፡ ፖሎቲካዊ፡ ቁጠባዊ፡ሕብረተ ሰብኣዊ፡ ፍቕራዊ፡ ሓድነትዊ፡ ወዘተ--- ኮይኑ ብዓቢኡ ኣብ ምውርራስ ንመንእሰያትና ዘተሓላልፎ መልእኽቲ ኣዝዩ ብሩህን ቡሉጽን ግደ ኣለዎ። ከም ውጺኢቱ ሎሚ ምስ መንግስትን ሃገረ ኤርትራ ተኣሳሲረን ዝነጥፋ ብስም ኤርትራውያን ዝፍለጣ ማሕበረ ኮማት ኣበየ ዓበይትን ንኣሽቱን ከተማታት ዓለም ብፍላይ ኣብታ ንህላወና ንምጥፋእ ንመዋእላ ጸረ ቃልስና ደው ዝበለት ኣሜርካ ኣብ ከተማታታ ተመስሪተን ይርከባ። እዚ ውጺኢትዚ ብጽንዓት፡ ትብዓት፡ ተወፋይነትን ሓፋሽ ውዳቤታት ህዝባዊ ግንባር ዝካየድ ፈስቲቫል ከምተን ሃገራውያን ባዓላትና ተሓሲቡ ኣበየ ዓበቱ ብዓቢ ምድላዋ ክንጽብሎ ንርከብ።

 እዚ እንታይ ማለትዩ ከምቲ ኩሉ ግዜ እንብሎን ታሪኽ ዝመስከሮን ህዝባዊ ግንባር መትከሉ ንምዕዋት ብዓቕሊ ኣብ ሓዊ ሓንቢሱ፡ ኣብ ሕንብርቲ ጸላእቱ ዳህሲሶ ኩሉ ግዜ በንጸባራቒ ዓወት ዝወጽእ፡ እንሆ ሕጂውን ቅንዕና ቃልሲና ጽንዓት ህዝብናን ንጸላኣትና ዳግም ክሓስቡ ጌሩዎም ኣሎ። ሓድነትና ንጸላእትና ኲናት ብዘይ ጥይት እዩ። ብፍላይ ነቶም ብሂወቶም ከለዉ ዝሞቱ ሃገር ኣብ ዋጋ ዕዳጋ ከእትዉዋ ዝቃለሱ ሃሱሳት ስዕረቶም ከም ስዕረት ናደው ኮይኑዎም ኣሎ። እዚ ዘለናዮ ኣዋርሕ ተኻታተልቲ ባዓላትና፡ ማለት በዓል ነጻነት፡ መዓልቲ ሰማእታት፡ ዓመታዊ ፈስቲቫል፡ ሓደ መስከለም ዝበዓሉሉ ኣዋርሕ ስለ ዝኾነ ብኡ መልክዕ ድማ ዓወታት ብተደራራቢ ዝምዝገብሉ እዋናት እዩ። ውራያትና ወነንቱ ባዕልና፡ ተረባሕቱ ባዕልና፡ ሓፈስቲ ዓወታቱ ንሕና ስለ ዝኾና ከምቲ ልሙድ ተዋሳእነትና ከም ቀደሙ ኣብ ቦታኡ ይኽን።

ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር ጉምበት 8,2018